《咏怀吴中先哲赠别受之孝廉七章 其五 徐武功有贞》
明代·何允泓

武功志高诡，其才更飙飘。晓畅兵农事，旁谙占测术。

明兴治渠兵，公纻迥无匹。婉婉金闺彦，忽受中丞节。

黄河自天来，出陕势逾疾。挟彼雍豫流，何知济汶域。

沙湾日撼摇，张秋莽滔泆。行役岂惮烦，源流究纤悉。

仪图万年利，遑耽八年逸。渠匪广济名，闸有通源实。

高地堰厥冲，安流疏其隰。堙阿逮曹郓，沮洳变禾穑。

神秘抉水性，专勤念民力。计食五万钱，核工三百日。

卓哉河渠碑，允矣太史笔。惜哉百年来，斯猷遂无述。

河臣总金钱，天子念沟洫。水衡一以空，黄流至今汩。

漕艘虞咽喉，陵寝郡薄蚀。何当公再生，宽我忧心䚮。

作者简介：何允泓，字季穆，号子宣，江苏常熟人。淮府长史何钫季子，明末清初藏书家，诗人。著有《何季穆文集》。